রেলমন্ত্রক
ট্রেন এবং রেল চত্বরে মহিলাদের বিরুদ্ধে অপরাধের ঘটনা রোধে ভারতীয় রেলের নির্দেশিকা
নতুন দিল্লি, ২০ মার্চ,২০২১
ভারতীয় রেলে প্রতিদিন ২ কোটি ৩০ লক্ষেরও বেশি যাত্রী যাতায়াত করেন । এর মধ্যে ২০ শতাংশ মহিলা যাত্রী রয়েছেন । সাম্প্রতিক সময়ে ট্রেন এবং রেল চত্বরে মহিলাদের বিরুদ্ধে অপরাধের ঘটনা উদ্বেগের কারণ হয়ে দাঁড়িয়েছে । তাই রেল মন্ত্রক মহিলা যাত্রীদের নিরাপত্তার জন্য এবং ট্রেনে মহিলাদের ওপর অত্যাচার নিরসনে সম্মিলিতভাবে প্রয়াস চালিয়েছে । এরই অঙ্গ হিসেবে ভারতীয় রেল একটি নির্দেশিকা জারি করেছে । সমস্ত আঞ্চলিক রেল কার্যালয় এবং উৎপাদন কেন্দ্রগুলিতে এই নির্দেশিকা পাঠানো হয়েছে ।
ভারতীয় রেল এর জন্য একটি স্বল্প ও দীর্ঘ মেয়াদী কার্যকরী পরিকল্পনা গ্রহণ করেছে । সন্দেহভাজনদের ওপর নজরদারি রাখা, কর্তব্যরত অফিসার ও কর্মীদের মাধ্যমে অপরাধ প্রবনিত এলাকাগুলিতে নিয়মিত পরিদর্শন করার মতো বিষয়গুলি স্বল্পমেয়াদী পরিকল্পনার আওতাভুক্ত করা হয়েছে । অন্যদিকে, দীর্ঘমেয়াদী পরিকল্পনার আওতায় ট্রেন এবং রেল চত্বরে সিসিটিভি ক্যামেরা লাগানো, উঁচু জায়গা থেকে আলোর ব্যবস্থা ইত্যাদি যুক্ত করা হয়েছে ।
অপরাধ রোধে রেল স্টেশন, গাড়ি রাখার জায়গা, রেল ইয়ার্ড, ট্রেন পরিস্কার করার জায়গা, ডিইএমইউ/ইএমইউ কারসেড, ট্রেন রক্ষণাবেক্ষণের জায়গাগুলিতে যথাযথ আলোর ব্যবস্থা রাখার নির্দেশ দেওয়া হয়েছে । প্ল্যাটফর্ম /ইয়ার্ডে পরিত্যক্ত কাঠামো, পরিত্যক্ত কোয়ার্টারগুলিকে ইঞ্জিনিয়ারিং বিভাগের পরামর্শে অবিলম্বে ভেঙে ফেলার নির্দেশ দেওয়া হয়েছে । অনুমোদনহীন জায়গাগুলিতে যাত্রী সাধারণের প্রবেশ ও প্রস্থান বন্ধ রাখতে বলা হয়েছে । রেল ইয়ার্ড/স্টেশন সংলগ্ন অঞ্চলে অবাঞ্চিত গাছপালা কেটে দিয়ে পরিস্কার রাখতে হবে । অপরাধীরা যাতে কোন অপরাধ করার সুযোগ না পায়, তার জন্য ইয়ার্ড ও স্টেশন সংলগ্ন জঙ্গল পরিস্কার রাখতে হবে । নির্ধারিত সময়ের বাইরে ওয়েটিং রুম বা যাত্রী প্রতিক্ষালয় গুলিতে নিয়মিত কর্তব্যরত রেল পুলিশ আধিকারিকদের মাধ্যমে পরীক্ষা করতে হবে, অবাঞ্ছিত ব্যক্তিরা যাতে রেলের প্রতিক্ষালয় কক্ষে বা ওয়েটিং রুমে ভীড় না জমান সেদিকেও খেয়াল রাখতে হবে । কোচ ইয়ার্ড ও ডিপোতে যথাযথ নিরাপত্তা ব্যবস্থা সুনিশ্চিত করতে হবে । স্টেশন সংলগ্ন রেলের জবরদখলকারী জায়গা আইনী প্রক্রিয়ার মাধ্যমে খালি করতে হবে । বিনা অনুমতিতে রেল চত্বরে প্রবেশ করতে দেওয়া যাবে না। এমনকি মহিলাদের ওপর অপরাধের সঙ্গে জড়িত রেল কর্মীদের বিরুদ্ধেও দৃষ্টান্তমূলক ব্যবস্থা গ্রহণ করতে হবে ।
সমস্ত রেল কর্মচারী এবং চুক্তিভিত্তিক কর্মীদের সতর্ক করা হয়েছে যে মহিলাদের ওপর অপরাধ সংগঠিত হচ্ছে, এমন ঘটনা দেখলে তৎক্ষনাত কর্তব্যরত পুলিশ, আরপিএফ বা স্টেশন মাস্টারের কাছে ঘটনা সম্পর্কে জানাতে হবে । রেলের সমস্ত আঞ্চলিক কার্যালয়কে নারী সুরক্ষার বিষয়ে সচেতনামূলক প্রচার চালাতে হবে ।
সিসিটিভি নজরদারি ব্যবস্থা জোরদার করার পাশাপাশি ট্রেন এবং রেল চত্বরে ক্যামেরা লাগাতে হবে । অপরাধ প্রবণ এলাকা চিহ্নিত করে সিসিটিভির নজরদারির আওতায় নিয়ে আসতে হবে। মহিলা কামরায় সিসিটিভি ক্যামেরা লাগাতে হবে । এমনকি এই সিসিটিভির ফুটেজগুলির ওপর আধিকারিকদের নিয়মিত নজরদারি চালাতে হবে । যৌন হেনস্থার বিষয়ে জাতীয় তথ্য ব্যবহার করে অপরাধীদের তালিকা তৈরি এবং তাদের ওপর নজরদারি চালানোর ব্যবস্থা করতে হবে ।
ট্রেনে মহিলাদের ওপর অপরাধের ঘটনা নির্মূল করতে রাত্রিকালীন ট্রেন যাত্রায় অতিরিক্ত সতর্কতামূলক ব্যবস্থা গ্রহণ করতে হবে। বিগত বেশ কয়েক বছর ধরে ট্রেনে শৌচালয়ের মতো সাধারণ জায়গায় এই ধরণের অপরাধ সংগঠিত হওয়ার খবর মিলেছে । তাই শৌচালয়ের জায়গায় ভীড় কমাতে পদক্ষেপ গ্রহণ করতে হবে । মহিলা যাত্রী বিশেষত শিশু নিয়ে যাত্রা করছেন এমন মহিলা যাত্রীদের সুরক্ষায় যথাযথ ব্যবস্থা নিতে হবে । এর জন্য ‘মেরি সহেলী’ প্রকল্পর বিষয়ে যাত্রীদের জানানো দরকার ।
ট্রেনের টিকিটের পেছনে হেল্পলাইন নম্বরগুলি লেখা থাকে । এর পাশাপাশি রেল কর্তৃপক্ষকে এই হেল্পলাইন নম্বরের বিষয়ে প্রচার করতে হবে । মহিলাদের বিরুদ্ধে অপরাধ এবং সেই সংক্রান্ত প্রতিবেদনের বিষয় জনসমক্ষে তুলে ধরতে হবে । এমনকি এই অপরাধের বিরুদ্ধে প্যান ইন্ডিয়া এমার্জেন্সি রেসপন্স সিস্টেম এবং অন্যান্য গুরুত্বপূর্ণ ব্যবস্থাপনা সম্পর্কে সাধারণ মানুষকে সচেতন করতে হবে । ওয়ান স্টপ সেন্টার – অর্থাৎ এক ছাতার তলায় চিকিৎসা পরিষেবা, পুলিশি সহায়তা, আইনী সাহায্য, মানসিক, সামাজিক পরামর্শ প্রদান এবং অপরাধের শিকারগ্রস্থ মহিলাদের সাময়িক থাকার ব্যবস্থা ইত্যাদি বিষয় সম্পর্কে সাধারণ মানুষকে জানাতে হবে । বৈদ্যুতিন, সামাজিক মাধ্যম সহ বিভিন্ন ক্ষেত্রে যথাযথ বিজ্ঞাপন দিয়ে যাত্রীদের সুরক্ষার বিষয়ে সচেতন করতে হবে ।
ভারতীয় রেলের জারি করা এই নির্দেশিকা ইতিমধ্যে সমস্ত আঞ্চলিক কার্যালয়ে এবং উৎপাদন কেন্দ্রগুলিতে পাঠিয়ে দেওয়া হয়েছে ।মহিলাদের সুরক্ষা সুনিশ্চিত করতে পরিস্থিতির ওপর নির্ভর করে এই নির্দেশিকা যথাযথভাবে প্রয়োগ করতে বলা হয়েছে ।